**CAIETUL DE SARCINI**

**al serviciului de transport public local prin curse regulate la nivelul Asociației de Dezvoltare Intercomunitară Transregio**

 **CAP. I**

 **Obiectul caietului de sarcini**

 **ART. 1**

 Prezentul caiet de sarcini stabileşte condiţiile de efectuare a serviciului de transport public local prin curse regulate în A.D.I. Transregio, definind nivelurile de calitate, confort, siguranţă şi condiţiile tehnice necesare efectuării acestui serviciu în condiţii de eficienţă şi siguranţă.

 **ART. 2**

 Prezentul caiet de sarcini a fost elaborat spre a servi drept documentaţie tehnică şi de referinţă în vederea stabilirii condiţiilor specifice de efectuare a serviciului de transport public local prin curse regulate, indiferent de tipul de gestiune.

 **ART. 3**

 Caietul de sarcini face parte integrantă din documentaţia necesară efectuării activităţilor de realizare a serviciului de transport public local prin curse regulate şi constituie ansamblul cerinţelor tehnice de bază.

 **ART. 4**

 (1) Prezentul caiet de sarcini conţine specificaţiile tehnice care definesc caracteristicile referitoare la nivelul calitativ, tehnic, de performanţă şi siguranţă în exploatare.

 (2) Caietul de sarcini precizează reglementările obligatorii referitoare la protecţia muncii, prevenirea şi stingerea incendiilor şi protecţia mediului, care trebuie respectate pe parcursul efectuării serviciului de transport public local.

 **ART. 5**

 Terminologia utilizată este cea prevăzută în Regulamentul serviciului de transport public local la nivelul A.D.I. Transregio.

 **CAP. II**

 **Cerinţe organizatorice**

 **ART. 6**

 Operatorul serviciului de transport public local prin curse regulate pe raza unităților administrativ teritoriale membre A.D.I. Transregio va asigura:

 a) numărul şi tipul corespunzător de mijloace de transport necesare realizării programului de circulaţie şi care satisfac condiţiile impuse privind siguranţa circulaţiei, confortul pasagerilor şi protecţia mediului;

 b) numărul de mijloace de transport pentru înlocuirea celor care efectuează cursele cuprinse în programul de circulaţie, în cazul apariţiei unor defecţiuni ale acestora;

 c) respectarea reglementărilor legale privind omologarea, înmatricularea/înregistrarea şi efectuarea inspecţiilor tehnice periodice/reviziilor tehnice periodice pentru mijloacele de transport propuse pentru efectuarea serviciului;

 d) operaţiile de întreţinere şi reparaţii necesare parcului de mijloace de transport, stabilit prin contractul de atribuire a gestiunii, cu respectarea reglementărilor legale în vigoare privind efectuarea acestor activităţi (autorizarea operatorului economic, baza tehnico-materială, personalul utilizat etc.);

 e) menţinerea stării tehnice corespunzătoare a mijloacelor de transport, a instalaţiilor auxiliare şi a curăţeniei acestora;

 f) condiţii pentru spălarea, salubrizarea şi dezinfectarea mijloacelor de transport;

 g) spaţii în suprafaţă suficientă pentru parcarea mijloacelor de transport;

 h) dispecerat şi dotări speciale pentru urmărirea şi coordonarea în trafic a mijloacelor de transport, de intervenţie şi de depanare;

 i) personal calificat şi vehicule de intervenţie operativă;

 j) respectarea prevederilor legale în vigoare privind angajarea, desemnarea, pregătirea profesională, examinarea medicală şi psihologică a persoanelor cu funcţii care concură la siguranţa circulaţiei;

 k) asigurarea pasagerilor şi a bagajelor acestora pentru riscurile ce cad în sarcina operatorului de transport/ transportatorului autorizat;

 l) respectarea capacităţilor de transport şi a programelor de circulaţie impuse prin contractul de atribuire a gestiunii;

 m) menţinerea stării tehnice corespunzătoare a mijloacelor de transport, a instalaţiilor auxiliare şi a curăţeniei acestora;

 n) respectarea indicatorilor de performanţă şi de calitate stabiliţi prin contractul de delegare a gestiunii precizaţi în Regulamentul serviciului de transport public local stabilit la nivelul A.D.I. Transregio şi aprobat prin hotărâri ale consiliilor locale;

 o) furnizarea către A.D.I. Transregio a informaţiilor solicitate şi accesul la toate informaţiile necesare, în vederea verificării şi evaluării funcţionării şi dezvoltării serviciului de transport public local;

 p) realizarea unui sistem de evidenţă a sesizărilor şi reclamaţiilor şi de rezolvare operativă a acestora;

 q) statistica accidentelor şi analiza acestora;

 r) aplicarea de metode performante de management care să conducă la reducerea costurilor de operare;

 s) respectarea reglementărilor legale în vigoare din domeniul transporturilor;

 t) respectarea legislaţiei în vigoare privind protecţia muncii, protecţia mediului, prevenirea şi combaterea incendiilor;

 u) planificarea inspecţiilor tehnice periodice astfel încât să fie asigurat în fiecare zi numărul de vehicule necesar pentru acoperirea curselor cuprinse în programul de circulaţie;

 v) alte condiţii specifice stabilite de A.D.I. Transregio.

 **ART. 7**

 **Cerințe organizatorice minimale specifice**

În vederea asigurării unui standard calitativ ridicat , care să se regăsească la nivelul fiecărei unități administrativ-teritoriale asociate în cadrul A.D.I. Transregio , sunt obligatorii următoarele condiții specifice:

 **1.** Domeniul de activitate al operatorului este solicitat a fi conform cod CAEN 4931: Transporturi urbane, suburbane, metropolitane de călători (CAEN Rev. 2) – înscris obligatoriu în cadrul Certificatului emis de O.R.C ca activitate autorizată a ofertantului.

 **2.** Operatorul trebuie să dețină licență de transport conform prevederilor O.U.G nr.27/2011 privind transporturile rutiere.

 **3.** Operatorul va trebui să facă dovada inexistenței de datorii către bugetul de stat sau bugetele locale.

 **4.** Operatorulva fi înscris obligatoriu în Registrul de Evidență a Prelucrătorilor de Date cu Caracter Personal.

 **5.** Operatorul trebuie să dețină o experiență similară în transportul rutier de persoane. Se solicită ca ofertantul să facă dovada încheierii în ultimii 3 ani a minim unui contract cu obiectivul – transport rutier de persoane prin servicii regulate (de oricare tip: local, județean, interjudețean, internațional) sau prin servicii regulate speciale

 **6.** Operatorul de transport trebuie să dispună de un minim de personal calificat și de resurse umane obligatorii pentru îndeplinirea contractului:

 a) minim o persoană de specialitate desemnată să conducă permanent și efectiv activitatea de transport cu certificat de competență profesională valabil eliberat de Autoritatea Rutieră Română în conformitate cu O.M.T. nr. 1214/2015;

 b) minim o persoană desemnată să îndeplinească funcția de conducător al unității/subunității de reparații auto, în conformitate cu reglementările Ordinului M.T.C.T. nr. 2131/2005 pentru aprobarea Reglementărilor privind autorizarea operatorilor economici care desfășoară activități de reparații, de întreținere, de reglare, de modificări constructive, de reconstrucție a vehiculelor rutiere, precum și de dezmembrare a vehiculelor scoase din uz, cu certificat de atestare profesională eliberat de Autoritatea Rutieră.

 c) minim 90 de șoferi disponibili (conform numărului minim de autobuze necesare îndeplinirii contractului);

 **7.** Operatorul de transport trebuie să dispună de (proprietate sau leasing financiar) de minim 90 autobuze urbane (80 active, 10 rezerve).

 **8.** Operatorul trebuie să dețină în proprietate sau în leasing financiar un sistem de Management integrat al transportului public urban. Sistemul va cuprinde cel puțin două componente:

 a) Sistem de taxare inteligentă compus din cel puțin:

 - validatoare duale pentru bilete suport hârtie și pentru legitimații de transport tip card;

 - program soft pentru evidența validărilor titlurilor de călătorie a tuturor utilizatorilor și evidență distinctă a prestației efectuate pentru beneficiarii de reduceri sau gratuități acordate la transportul public la nivelul A.D.I. Transregio: persoane cu handicap, însoțitorii persoanelor cu handicap, pensionari, elevi, studenți, veterani de război, etc.

 - cabine modulare pentru vânzarea legitimațiilor de călătorie dotate fiecare cu echipamente necesare eliberării legitimațiilor de călătorie personalizate;

 - automate de vânzare bilete în puncte urcare/coborâre călători, capabile să dea rest, echipate cu sistem de avarii, vandalizări sau alarmă efracție cu transmitere la distanță, sisteme de comunicație și program soft dispecerizare;

 **9.**  Sistem centralizat de monitorizare al vehiculelor compus din cel puțin:

 - computere bord cu sistem comunicație G.P.R.S., localizare G.P.S., aplicație software pentru localizarea pe hartă a zonei deservite, urmărirea și coordonarea în trafic a vehiculelor pentru respectarea graficelor de circulație;

 - panouri de informare dinamică în mijlocul de transport a numelui stației curente și a celei ce urmează în funcție de locația exactă G.P.S. a mijlocului de transport, sincronizate cu sistemul de monitorizare vehicule;

 - sisteme voice-box pentru informarea audio în mijlocul de transport (prin instalația de sonorizare a acestuia) a numelui stației curente și a celei ce urmează;

 - panouri pentru informarea dinamică în stații a timpilor de sosire a mijloacelor de transport, în funcție de locația reală G.P.S. a mijlocului de transport, sincronizate cu sistemul de monitorizare vehicule;

 **ART. 8**

 Obligaţiile şi răspunderile personalului cu funcţii care concură la siguranţa circulaţiei sunt cuprinse în Regulamentul serviciului de transport public local stabilit la nivelul A.D.I. Transregio.

 **ART. 9**

 **Programul lucrărilor de investiţii:**

1. Finanţarea şi realizarea lucrărilor de investiţii aferente serviciilor de administrare a domeniului public şi privat se face cu respectarea legislaţiei în vigoare privind iniţierea, fundamentarea, promovarea investiţiilor publice, a legislaţiei privind achiziţiile publice de lucrări, bunuri şi servicii şi cu respectarea dispoziţiilor legale referitoare la calitatea şi disciplina în construcţii, urbanism şi amenajarea teritoriului.
2. Finanţarea lucrărilor de investiţii se va asigura din următoarele surse:
	* alocaţii de la bugetul local;
	* credite bancare, interne sau externe garantate de autoritatea administraţiei publice locale;
	* fonduri nerambursabile conform unor programe de finanţare;
	* surse proprii ale operatorului constituite din amortismentul cumulat asupra imobilizărilor corporale proprii, cota parte din profitul realizat precum şi valoarea redeventei care va rămâne la dispoziţia operatorului;
	* alte surse constituite potrivit legii;
3. La sfârşitul fiecărei lucrări, până la data de 15 a lunii următoare, operatorul are obligaţia de a preda proprietarului raportul de intrare a unor bunuri, care fac parte din domeniul public sau privat al unităților administrativ teritoriale membre ale A.D.I. Transregio, inclusiv modificările de valoare aduse acestora conform reglementărilor legale în vigoare.
4. La sfârşitul fiecărei luni până la data de 15 a lunii următoare operatorul are obligaţia de a preda proprietarului raportul de ieşire a unor bunuri care fac parte din domeniul public sau privat al unităților administrativ teritoriale membre ale A.D.I. Transregio. Raportul de ieşire va avea ca anexe obligatoriu pentru fiecare poziţie de scoatere din funcţiune toate datele prevăzute de legislaţia în vigoare.
5. Operatorul are obligaţia să efectueze inventarierea domeniului public şi privat al unităților administrativ teritoriale membre ale A.D.I. Transregio cel puţin o dată pe an. Propunerile de casare şi valorificare sunt făcute de comisiile de inventariere și se aprobă de Consiliile Locale ale unităților administrativ teritoriale membre A.D.I. Transregio.
6. Procesul verbal de inventariere anuală se transmite proprietarului bunurilor până cel mai târziu la data de 15 ianuarie pentru anul financiar precedent. Acesta reprezintă documentul justificativ în baza căruia se înregistrează atât în contabilitatea operatorului cât şi în contabilitatea proprietarului plusurile sau minusurile de inventar constatate.

##  **ART. 10**

##  **Finanţarea serviciilor de administrare a domeniului public şi privat**

1. În funcţie de natura activităţii serviciile de administrare ale domeniului public şi privat pot fi servicii care presupun activităţi de natură economică, care se autofinanţează sau servicii care presupun activităţi de natură instituţional – administrativă ori socială şi care sunt finanţate prin alocaţii bugetare.
2. Cheltuielile curente pentru asigurarea funcţionării propriu zise a serviciilor de administrare a domeniului public şi privat precum şi pentru întreţinerea, reabilitarea şi exploatarea infrastructurii aferente, se asigură prin încasarea de la utilizatori pe baza tarifelor şi preţurilor legal aprobate, a unor sume reprezentând contravaloarea serviciilor prestate precum şi prin subvenţii de la bugetul local cu respectarea următoarelor condiţii:
* organizarea şi desfăşurarea pe principii şi criterii comerciale a activităţilor prestate;
* protejarea autonomiei financiare a operatorului;
* reflectarea costului efectiv al prestării serviciilor de administrare a domeniului public şi privat în structura şi nivelul tarifelor , preţului biletelor şi alocaţiei bugetare;
* ajustarea periodică a preţurilor şi tarifelor;
* recuperarea integrală a cheltuielilor prin tarife, preţul biletelor şi alocaţie bugetară;
* acoperirea prin tarife, preţul biletelor şi alocaţiei bugetare, cel puţin a sumelor investite şi a cheltuielilor curente de funcţionare şi de întreţinere a serviciilor de administrare a domeniului public şi privat;
1. Activitatea de administrare şi exploatare a transportului public de călători se va face pe baza bugetului de venituri şi cheltuieli propriu. Veniturile vor fi realizate din vânzarea biletelor şi abonamentelor, din încasările de la beneficiari a contravalorii serviciilor prestate (transport de persoane, servicii de publicitate, inspectii tehnice, etc.) precum şi din subvenţii de la unitățile administrativ-teritoriale membre ale A.D.I. Transregio.
2. Operatorul de servicii va asigura personalul de deservire a activităţilor de domeniu public în corelare cu necesarul de forţă de muncă şi cu prevederile bugetare. Negocierea salariilor se va face ţinând cont de prevederile Contractul Colectiv de Muncă şi de compensările şi indexările aprobate prin acte normative, pe perioade de valabilitate a contractului.
3. Operatorul va asigura întocmirea tuturor documentelor care stau la baza decontării şi le va depune spre verificarea unităților administrativ-teritoriale membre ale A.D.I. Transregio.
4. Alocaţia bugetară pentru investiţii şi activitatea curentă se va stabili anual şi va fi aprobată de către consiliile locale ale unităților administrativ-teritoriale membre ale A.D.I. Transregio.

 **CAP. III**

 **Sistemul de transport public local de persoane**

 **ART. 11**

 Operatorul de transport rutier are dreptul să efectueze, în condiţiile legislaţiei în vigoare, transport rutier public local prin curse regulate pe raza unităților administrativ-teritoriale membre ale A.D.I. Transregio.

 **ART. 12**

1. Operatorul de transport are obligaţia să efectueze serviciul de transport public local de persoane prin curse regulate, cu respectarea programului de transport, care conţine condiţiile specifice privind traseele, perioadele şi programul de circulaţie, capacitatea mijloacelor de transport, numărul mijloacelor de transport necesare.
2. Programul de transport public local se întocmeşte și se aprobă de A.D.I. Transregio, operatorul putând să facă propuneri în acest sens.
3. Programul de transport public prin curse regulate la nivelul A.D.I. Transregio este prevăzut **în anexa 2.1** la contractul de servicii publice de transport.
4. Trimestrial traseele şi programul de transport se actualizează, prin modificarea acestora în funcţie de cerinţele de deplasare ale populaţiei şi în corelare cu transportul public judeţean, interjudeţean, internaţional, feroviar, aerian. În acest sens operatorul poate înainta A.D.I. Transregio propuneri fundamentate.

 **ART. 13**

 Denumirea staţiilor şi amplasarea lor pentru fiecare traseu sunt prezentate în anexele nr. 2.1.2 și 2.1.4 la contractul de servicii publice de transport. (conţin denumirea staţiilor, amplasarea lor, eventualele dotări, pentru ambele sensuri de parcurgere a traseului).

 **ART. 14**

 În vederea realizării unui sistem de transport public local de persoane la nivelul A.D.I. Transregio, care să asigure deplasarea călătorilor în condiţii de siguranţă a circulaţiei rutiere şi pietonale, confort, regularitate şi continuitate, operatorul de transport trebuie să îndeplinească următoarele cerinţe:

 1. să asigure afişarea la părţile din faţă şi laterală dreapta ale mijlocului de transport a indicativului şi capetelor traseului; la partea din spate a mijlocului de transport se va afişa cel puţin indicativul traseului. Elementele de informare menţionate anterior vor fi iluminate corespunzător pe timp de noapte sau în condiţii de vizibilitate scăzută.

 2. în salonul mijlocului de transport se va asigura informarea publicului călător prin mijloace vizuale şi sonore cu privire la denumirea staţiei care urmează şi la legăturile cu alte mijloace de transport public local de persoane; informarea se va realiza în limbile română şi maghiară.

 3. să asigure afişarea în salonul mijlocului de transport a numelui conducătorului acestuia, a hărţii schematice care să permită vizualizarea traseului şi a reţelei de trasee, a instrucţiunilor privind modul de desfăşurare a transportului, a obligaţiilor publicului călător şi a altor informaţii de utilitate publică privind transportul, stabilite prin reglementările în vigoare

 4. să asigure vânzarea legitimaţiilor/abonamentelor de călătorie în toate staţiile stabilite de comun acord cu consiliile locale ale unităților administrativ-teritoriale membre ale A.D.I. Transregio şi nominalizate printr-o anexă la contractul de delegare a gestiunii. Stațiile de vânzare a legitimaţiilor/abonamentelor de călătorie sunt prevăzute în anexa nr. 6.3.1 la contractul de delegare a gestiunii.

 5. în staţiile din programul de circulaţie, să asigure afişarea codului traseului, a intervalelor de succedare a curselor, precum şi a hărţilor simplificate cu indicarea traseelor şi staţiilor pentru informarea publicului călător. Afişajul se va face la înălţimea de cel mult 1.80 m, textul afişajului fiind realizat cu litere îngroşate de cca. 1 cm. înălţime. Programul de circulaţie actualizat şi detaliat va fi pus obligatoriu la dispoziţia publicului călător şi pe site-ul internet al operatorului de transport.

 6. să emită abonamente de călătorie cu respectarea reglementărilor în vigoare, inclusiv pentru categoriile sociale care beneficiază de reduceri ale costului abonamentului;

 7. să asigure accesul liber şi nediscriminatoriu la transport, în baza documentelor stabilite de reglementările legale în vigoare, al persoanelor care beneficiază de facilităţi/gratuităţi la transport;

 8. să asigure transportul gratuit al copiilor sub 6 ani;

 9. mijlocul de transport trebuie să aibă locuri rezervate pentru persoane cu handicap, bătrâni, femei însărcinate, persoane cu copii în braţe;

 10. să supravegheze urcarea şi coborârea călătorilor, mijlocul de transport să nu pornească din staţii cu uşile deschise sau cu călători aflaţi pe scările acestuia, precum şi cu călători agăţaţi de exteriorul caroseriei;

 11. să nu admită la transport în salonul mijlocului de transport materii mirositoare, inflamabile, butelii de aragaz, tuburi de oxigen sau alte gaze, butoaie cu carbid, materiale explozibile, produse caustice ori acide, alte materiale sau obiecte care, prin format ori dimensiune, pot produce daune, vătămări corporale sau, prin natura materialului, pot murdări ori alte obiecte sau mărfuri interzise la transportul public;

 12. să nu îmbarce călători peste capacitatea maximă admisă a mijlocului de transport, exprimată prin număr de locuri pe scaune;

 13. să îmbarce/debarce călători numai în staţiile special amenajate, prevăzute în programul de circulaţie;

 14. să utilizeze numai legitimaţii/abonamente de călătorie cu regim special, agreate de Consiliile locale ale unităților administrativ teritoriale membre A.D.I Transregio;

 15. să nu permită transportul călătorilor decât pe bază de legitimaţii/abonamente de călătorie valabile sau alte documente prevăzute de reglementările legale în vigoare;

 16. să asigure călătorii şi bagajele acestora pentru riscurile care cad în sarcina operatorului de transport;

 17. să ţină evidenţa curselor sosite şi plecate, la fiecare capăt de linie;

 18. să asigure informarea anticipată a publicului călător în legătură cu modificarea/suspendarea programului de circulaţie sau a unui traseu, în caz de forţă majoră;

 19. să asigure, zilnic şi ori de câte ori este nevoie, salubrizarea, spălarea şi dezinfectarea mijloacelor de transport;

 20. să asigure condiţiile de execuţie a transportului în condiţii de regularitate, siguranţă şi confort;

 21. mijloacele de transport trebuie să fie echipate cu instalaţie de încălzire/condiţionare a aerului în stare de funcţionare. Instalaţiile de climatizare şi de încălzire vor trebui menţinute în funcţiune pe întregul traseu şi în toate mijloacele de transport, astfel:

* în mijloacele de transport dotate cu instalaţii de climatizare acestea vor fi menţinute în funcţiune asigurând în orice perioadă a anului o temperatură ambientală în mijlocul de transport de cca. 18-22 grade Celsius;
* în mijoacele de transport dotate doar cu instalaţii de încălzire aceste instalaţii vor trebui pornite şi menţinute în stare de funcţionare, atât pe traseu cât şi pe perioada staţionării, atunci când temperatura exterioară este sub 10 grade Celsius;

­- la temperaturi exterioare scăzute mijloacele de transport vor staţiona în staţiile terminus cu o singură uşă de acces deschisă şi cu instalaţia de încălzire în funcţiune

 22. mijloacele de transport trebuie să aibă un aspect estetic corespunzător;

 23. pe părţile laterale ale mijlocului de transport va fi inscripţionată denumirea executantului transportului;

 24. la bordul mijlocului de transport trebuie să existe mijloace pentru prevenirea şi combaterea incendiilor, precum şi ciocan pentru spart geamurile în caz de necesitate;

 25. mijloacele de transport trebuie să aibă inspecţia tehnică periodică sau, după caz, revizia tehnică periodică efectuată la termen; în mijloacele de transport dotate cu compostoare, în tura de noapte şi ziua la capăt de linie se vor verifica şi remedia toate compostoarele astfel încât călătorii să-şi poată composta biletele oriunde în vehicul.

 26. mijloacele de transport trebuie să îndeplinească condiţiile impuse de legislaţia în vigoare privind siguranţa circulaţiei şi protecţia mediului;

 27. să fundamenteze necesarul anual de fonduri pentru investiţii din surse proprii, precum şi diferenţa de tarif pentru protecţie socială, conform legislaţiei în vigoare, pentru a fi supuse aprobării consiliilor locale ale unităților administrativ-teritoriale ale membre ale A.D.I. Transregio;

 28. să elaboreze bugetul privind întreţinerea curentă, reparaţiile curente şi accidentale la bunurile concesionate de la concedent, conform programelor de întreţinere, reparaţii, dotări şi investiţii aprobate de acesta;

 29. să asigure informarea permanentă a călătorilor cu privire la traseele, programele de circulaţie deservite, tarifele aplicate, precum şi modificarea acestora;

 30. să aplice normele de protecţie a muncii specifice activităţii desfăşurate în cadrul serviciului contractat;

 31. să asigure finanţarea pregătirii profesionale şi efectuarea examinărilor medicale şi psihologice ale propriilor angajaţi;

 32. să elaboreze strategii de management care să conducă la reducerea costurilor de operare, inclusiv prin aplicarea procedurilor concurenţiale impuse de normele legale în vigoare privind achiziţiile de lucrări sau bunuri, şi la gestionarea serviciului public pe criterii de competitivitate şi eficienţă economică;

 33. să prezinte programe pentru dezvoltarea, modernizarea şi exploatarea eficientă a bazei tehnico-materiale aferente serviciului prestat;

 34. să nu pună în circulaţie mijloace de transport care nu au uşa din faţă accesibilă publicului călător;

 35. operatorul de transport trebuie să ia măsuri în baza cărora:

* conducătorii mijloacelor de transport sunt obligați să oprească aliniat trotuarului staţiilor amenajate astfel încât urcarea/coborârea călătorilor să se poate face cu uşurinţă şi în condiţii de siguranţă;
* dacă retragerea la garaj se face pe traseul de circulaţie obişnuit conducătorul mijlocului de transport este obligat să preia călătorii de pe traseu;
* operatorul de transport va menţine în funcţiune un post telefonic public care să dea relaţii publicului călător 24/24 ore.